BANPU ไร้บุ๊กกำไรพิเศษ-ต้นทุนพุ่ง กดกำไร Q1 เหลือ 4.9 พันล้าน
BANPU รายงานงบไตรมาส 1/66 กำไรแตะ 4,988.02 ล้านบาท จากปีก่อนมีกำไร 10,264.21 ล้านบาท สาเหตุไม่มีกำไรจากการขายเงินลงทุน-ต้นทุนพุ่ง
BANPU รายงานงบไตรมาส 1/66 กำไรแตะ 4,988.02 ล้านบาท จากปีก่อนมีกำไร 10,264.21 ล้านบาท สาเหตุไม่มีกำไรจากการขายเงินลงทุน-ต้นทุนพุ่ง
10 พ.ค. 2566

บริษัท บ้านปู จำกัด (มหาชน) หรือ BANPU รายงานผลการดำเนินงานงวดไตรมาส 1/66 สิ้นสุดวันที่ 31 มี.ค.66 ดังนี้

สำหรับ BANPU รายงานผลประกอบการไตรมาส 1/66 มีกำไรสุทธิ 4,988.02 ล้านบาท ลดลง 51.40% จากงวดเดียวกันของปีก่อน 10,264.21 ล้านบาท สาเหตุปัจจัยหลักจากราคาตลาดก๊าซธรรมชาติและราคาถ่านหินที่ปรับตัวลดลง ในขณะที่ปริมาณการขายถ่านหินคุณภาพสูงและปริมาณการขายก๊าซธรรมชาติเพิ่มขึ้นจากไตรมาสเดียวกันของปีก่อน ซึ่งในไตรมาสนี้รวมปริมาณการขายจากแหล่งก๊าซธรรมชาติแห่งใหม่ซึ่งตั้งอยู่บริเวณตอนเหนือของรัฐเท็กซัส (North Texas) ที่ได้เข้าลงทุนในช่วงไตรมาส 3/2565
นอกจากนี้ในไตรมาส 1/66 บริษัทไม่มีกำไรจากการขายเงินลงทุนในการร่วมค้าเข้ามา ขณะที่ในไตรมาส 1/65 มีบุ๊กพิเศษเข้ามาจำนวน 179 ล้านเหรียญสหรัฐ หากคิดเป็นเงินไทยราว 6,000 ล้านบาท